CELEX: 32021R0642
Language: et
Date: 2020-10-30 00:00:00
Title: Komisjoni delegeeritud määrus (EL) 2021/642, 30. oktoober 2020, millega muudetakse Euroopa Parlamendi ja nõukogu määruse (EL) 2018/848 III lisa mahepõllumajanduslike toodete märgistamisel nõutava teabe osas (EMPs kohaldatav tekst)

20.4.2021   
               
               
                  ET
               
               
                  Euroopa Liidu Teataja
               
               
                  L 133/1
               
            
         KOMISJONI DELEGEERITUD MÄÄRUS (EL) 2021/642,
         30. oktoober 2020,
         millega muudetakse Euroopa Parlamendi ja nõukogu määruse (EL) 2018/848 III lisa mahepõllumajanduslike toodete märgistamisel nõutava teabe osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 30. mai 2018. aasta määrust (EL) 2018/848, mis käsitleb mahepõllumajanduslikku tootmist ja mahepõllumajanduslike toodete märgistamist ning millega tunnistatakse kehtetuks nõukogu määrus (EÜ) nr 834/2007, (1) eriti selle artikli 23 lõike 2 punkti a,
         ning arvestades järgmist:
         
                     (1)
                  
                  
                     Määruse (EL) 2018/848 III peatükis on sätestatud mahepõllumajandusliku tootmise suhtes kohaldatavad tootmiseeskirjad, samas kui kõnealuse määruse III lisas on sätestatud eeskirjad ka mahepõllumajanduslike ja üleminekuaja toodete pakendamise ja veo kohta. Eelkõige nõutakse kõnealuse lisa punktis 2.1 teatava teabe esitamist etiketil või saatedokumendis.
                  
               
                     (2)
                  
                  
                     Kariloomade ja veeloomade söötmine mahepõllumajandusliku söödaga on üks mahepõllumajandusliku tootmise põhimõtteid. Tootmiseeskirjadega on teatavatel tingimustel lubatud siiski kasutada teatavaid mittemahepõllumajanduslikke ja üleminekuaja söödamaterjale.
                  
               
                     (3)
                  
                  
                     Mahepõllumajandusliku tootmise eeskirjade kohaselt tuleks ettevõtjatele anda nõuetekohaselt teavet selle kohta, millist sööta nad kasutavad. Eelkõige peaksid nad teadma, kas sööt on mahepõllumajanduslikus tootmises lubatud, milline on selle täpne koostis ning sööda mahepõllumajanduslike, üleminekuaja ja mittemahepõllumajanduslike ühendite sisaldus.
                  
               
                     (4)
                  
                  
                     Mahepõllumajanduslike taimede või taimsete saaduste tootmiseks kasutatav taimne paljundusmaterjal, sealhulgas seemned, peab olema mahepõllumajanduslik vastavalt määruse (EL) 2018/848 II lisa I osa punktile 1.8.1. Kuna mahepõllumajanduslik taimne paljundusmaterjal ei ole teatavate liikide, alamliikide või sortide puhul kättesaadav, lubatakse kõnealuse lisa I osa punktiga 1.8.5 kasutada üleminekuaja taimset paljundusmaterjali ja nähakse ette luba kasutada teatavatel tingimustel mittemahepõllumajanduslikku taimset paljundusmaterjali.
                  
               
                     (5)
                  
                  
                     Vastavalt nõukogu direktiivile 66/401/EMÜ (2) võib turule lasta eri söödakultuuride perekondade, liikide või sortide segudes sisalduvaid seemneid, tingimusel et ametlikul etiketil on muu hulgas märgitud eri komponentide massiprotsent liikide ja vajaduse korral sortide kaupa.
                  
               
                     (6)
                  
                  
                     Arvestades söödakultuuriseemnesegude kasutamise tähtsust sööda kõrge toiteväärtuse tagamiseks, sealhulgas juhul, kui need ei ole ette nähtud kasutamiseks söödakultuuridena, taimede kohanemisvõime parandamiseks piirkondlike agronoomiliste tingimustega ning mullaviljakuse ja bioloogilise mitmekesisuse suurendamiseks, eelkõige juhul, kui seemnesegusid kasutatakse mulla- ja veekaitseks kasutatavates agronoomilistes tavades, nagu vahekultuurid, ning võttes arvesse olemasolevate mahepõllumajanduslike või üleminekuaja seemnete nappust, on kooskõlas mahepõllumajandusliku tootmise eeskirjadega lubatud kasutada seemnesegusid, isegi kui need sisaldavad eri taimeliikide mahepõllumajanduslikke, üleminekuaja ja lubatud mittemahepõllumajanduslikke seemneid. Selleks peaks kasutajatele olema kättesaadav täpne teave seemnesegude orgaaniliste ja üleminekuaja koostisosade olemasolu ja koguse kohta, ilma et see piiraks direktiivi 66/401/EMÜ kohaste nõuete täitmist ja vastava teabe esitamist.
                  
               
                     (7)
                  
                  
                     Selliste segude pakendi etiketile tuleks siiski märkida, et nende kasutamine on lubatud üksnes määruse (EL) 2018/848 II lisa I osa punkti 1.8.5 alusel välja antud loa piires ja seega ainult selle liikmesriigi territooriumil, kus pädev asutus on kõnealuse loa andnud.
                  
               
                     (8)
                  
                  
                     Lisaks on mahepõllumajanduslike ja üleminekuaja seemnete kasutamise edendamiseks ning ühtlustatud koguselise alampiiri määra tagamiseks asjakohane kehtestada seemnesegu osaks olevate mahepõllumajanduslike ja üleminekuaja seemnete minimaalne kogumassiprotsent, kui etiketil on viide mahepõllumajanduslikele ja üleminekuaja koostisosadele.
                  
               
                     (9)
                  
                  
                     Seepärast tuleks määruse (EL) 2018/848 III lisa punkti 2.1 vastavalt muuta.
                  
               
                     (10)
                  
                  
                     Selguse ja õiguskindluse huvides tuleks käesolevat määrust kohaldada alates määruse (EL) 2018/848 kohaldamise kuupäevast,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2018/848 III lisa punkti 2.1 muudetakse käesoleva määruse lisa kohaselt.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. oktoober 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 150, 14.6.2018, lk 1.
         
            (2)  Nõukogu 14. juuni 1966. aasta direktiiv 66/401/EMÜ söödakultuuride seemne turustamise kohta (EÜT 125, 11.7.1966, lk 2298).
      
      
         
            LISA
            Määruse (EL) 2018/848 III lisa punkt 2.1 asendatakse järgmisega:
            
               „2.1.   Esitatav teave
               
                        
                           2.1.1.
                        
                        
                           Ettevõtjad peavad tagama, et mahepõllumajanduslikke ja üleminekuaja tooteid veetakse teistele ettevõtjatele või muudesse üksustesse, sh hulgi- ja jaemüüjatele, ainult asjakohastes pakendites, konteinerites või sõidukites, mis on suletud viisil, mis ei võimalda pitserit muutmata või rikkumata sisu muuta, sealhulgas asendada sisu teise tootega, ning on varustatud etiketiga, millele, ilma et see piiraks liidu õigusaktidele vastavate muude märgiste kasutamist, on märgitud
                           
                                       a)
                                    
                                    
                                       ettevõtja või juhul, kui tegemist on eri isikuga, toote omaniku või müüja nimi ja aadress;
                                    
                                 
                                       b)
                                    
                                    
                                       toote nimetus;
                                    
                                 
                                       c)
                                    
                                    
                                       ettevõtjat kontrolliva kontrolliasutuse või kontrollorgani nimi või koodi number ning
                                    
                                 
                                       d)
                                    
                                    
                                       vajaduse korral partii tähis vastavalt märgistussüsteemile, mis on heaks kiidetud kas riigi tasandil või kokku lepitud kontrolliasutuse või kontrollorganiga ning võimaldab seostada partii artikli 34 lõikes 5 osutatud dokumendiga.
                                    
                                 
                     
                        
                           2.1.2.
                        
                        
                           Ettevõtjad tagavad, et mahepõllumajanduslikus tootmises lubatud segasööt, mida veetakse teistele ettevõtjatele või muudesse üksustesse, sh hulgi- ja jaemüüjatele, on varustatud etiketiga, millel on lisaks muudele liidu õigusaktidega nõutavatele märgistele esitatud:
                           
                                       a)
                                    
                                    
                                       punktis 2.1.1 osutatud andmed;
                                    
                                 
                                       b)
                                    
                                    
                                       vajaduse korral esitatud kuivainena massi kohta:
                                       
                                                   i)
                                                
                                                
                                                   mahepõllumajanduslike söödamaterjalide kogusisaldus protsentides;
                                                
                                             
                                                   ii)
                                                
                                                
                                                   üleminekuaja söödamaterjalide kogusisaldus protsentides;
                                                
                                             
                                                   iii)
                                                
                                                
                                                   punktidega i ja ii hõlmamata söödamaterjalide kogusisaldus protsentides;
                                                
                                             
                                                   iv)
                                                
                                                
                                                   põllumajandusliku päritoluga sööda kogusisaldus protsentides;
                                                
                                             
                                 
                                       c)
                                    
                                    
                                       vajaduse korral mahepõllumajanduslike söödamaterjalide nimetused;
                                    
                                 
                                       d)
                                    
                                    
                                       vajaduse korral üleminekuaja söödamaterjalide nimetused ning
                                    
                                 
                                       e)
                                    
                                    
                                       segasööda puhul, mida ei saa märgistada vastavalt artikli 30 lõikele 6, märge selle kohta, et sellist sööta võib mahepõllumajanduslikus tootmises kasutada kooskõlas käesoleva määrusega.
                                    
                                 
                     
                        
                           2.1.3.
                        
                        
                           Ilma et see piiraks direktiivi 66/401/EMÜ kohaldamist, tagavad ettevõtjad, et teatavate eri taimeliikide mahepõllumajanduslikke ja üleminekuaja või mittemahepõllumajanduslikke seemneid, millele on käesoleva määruse II lisa I osa punktis 1.8.5 sätestatud asjakohastel tingimustel välja antud luba, sisaldavate söödakultuuriseemnesegu pakendi märgistusel esitatakse teave segu täpsete koostisosade kohta, mis on esitatud iga koostisosaliigi ja vajaduse korral sortide massiprotsendina.
                           Kõnealune teave peab lisaks direktiivi 66/401/EMÜ IV lisa asjakohastele nõuetele sisaldama ka käesoleva punkti esimeses lõigus nõutud andmeid ja loetelu seemnesegus sisalduvatest seemneliikidest, mis on märgistatud mahepõllumajanduslike või üleminekuaja seemnetena. Mahepõllumajanduslike ja üleminekuaja seemnete minimaalne kogusisaldus seemnesegus on vähemalt 70 massiprotsenti.
                           Kui segu sisaldab mittemahepõllumajanduslikke seemneid, esitatakse märgisel ka järgmine teave: „Segu kasutamine on lubatud ainult loa kohaldamisalas ja selle liikmesriigi territooriumil, mille pädev asutus on andnud loa kõnealuse seemnesegu kasutamiseks kooskõlas määruse (EL) 2018/848 (mis käsitleb mahepõllumajanduslikku tootmist ja mahepõllumajanduslike toodete märgistamist) II lisa punktiga 1.8.5.“
                           Punktides 2.1.1 ja 2.1.2 osutatud andmed võib esitada üksnes saatedokumendil, kui on kindel, et kõnealust dokumenti saab vaieldamatult seostada toote pakendi, konteineri või sõidukiga. Saatedokumenti tuleb märkida tarnija või vedaja andmed.“